Michy Batshuayi

Michy Batshuayi Tunga (s. 2. lokakuuta 1993 Bryssel) on belgialainen jalkapalloilija, joka edustaa Saksan Bundesliigassa pelaavaa Eintracht Frankfurtia. Hän on aiemmin pelannut kotimaansa lisäksi myös Ranskassa, Englannissa, Espanjassa ja Turkissa.Michy Batshuayi Soccerway-sivustolla  Hän on pelannut Belgian maajoukkueessa EM- ja MM-kilpailuissa.

 Seurajoukkueura 
Batshuayi aloitti ammattilaisuransa vuonna 2011 Standard Liègessä, johon hän siirtyi vuonna 2008. Hän teki ensiesiintymisensä Belgian pääsarjassa Jupiler Pro Leaguessa 20. helmikuuta 2011, kun joukkue hävisi KAA Gentille vieraissa 1–4. Yhteensä Batshuayi pelasi kauden 2010–2011 aikana kaksi ottelua.

Kaudella 2011–2012 Batshuayin vastuu nousi selvästi, ja hän pelasi 23 sarjaottelua tehden niissä kuusi maalia. Kaudella 2012–2013 hän nousi vakioavauskokoonpanoon pelaten 34 ottelua, joissa hän teki 12 maalia. Kaudella 2013–2014 Batshuayi kasvatti maalimääräänsä entisestään tehden 38 sarjaottelussa 21 maalia. Heinäkuussa 2014 Ranskan pääsarjassa Ligue 1:ssä pelaava Marseille hankki hänet kuudella miljoonalla eurolla.

Batshuayi teki kaudella 2014–2015 yhdeksän maalia pelaamissaan 26 Ranskan pääsarjaottelussa. Seuraavalla kaudella hän pelasi 36 Ligue 1:n ottelua, joissa teki 17 maalia. Kesällä 2016 hän siirtyi Chelseaan noin 35 miljoonalla punnalla.

Batshuayi voitti Chelseassa Englannin Valioliigan mestaruuden kaudella 2016–2017. Hän pelasi kauden aikana 20 liigaottelussa, mutta kaikkiaan vain 235 minuuttia, ja teki viisi maalia. Seuraavalla kaudella hän pelasi Chelsessa 12 liigaottelua, joissa teki kaksi maalia. Kevätkauden 2018 hän pelasi lainalla Bundesliigan Borussia Dortmundissa, jossa teki kymmenessä sarjaottelussa seitsemän maalia. Kauden 2018–2019 hän pelasi lainalla Primera Divisiónin Valenciassa ja Valioliigan Crystal Palacessa. Kaudella 2019–2020 hän pelasi Chelseassa 16 valioliigaottelua ja teki niissä yhden maalin. Kauden 2020–2021 hän oli jälleen lainalla Crystal Palacessa. Kaudella 2021–2022 hän pelasi lainalla Turkin Superliigan Beşiktaşissa, jossa teki 33 liigaottelussa 14 maalia.

Syyskuussa 2022 Batshuayi siirtyi Chelseasta kaksivuotisella sopimuksella Turkin Superliigan Fenerbahçeen. Ensimmäisellä kaudellaan Fenerbahçessa Batshuayi pelasi 19 pääsarjaottelua ja teki niissä 12 maalia. Kesäkuussa 2023 Batshuayi teki Fenerbahçen molemmat maalit 2–0 päättyneessä voitollisessa Turkin cupin loppuottelussa Başakşehiria vastaan. Kaudella 2023–2024 Batshuayi pelasi 27 pääsarjaottelua, joissa hän teki 12 maalia. Konferenssiliigassa hän teki kahdeksassa ottelussa neljä maalia ja Turkin cupissa kolmessa ottelussa kuusi maalia.

Heinäkuussa 2024 Batshuayi siirtyi Fenerbahçesta paikallisvastustaja Galatasarayhin kolmen vuoden sopimuksella. Batshuayi pelasi Galatasarayssa 18 sarjaottelua ja teki niissä viisi maalia. Eurooppa-liigassa hän pelasi kaikki kahdeksan lohkovaiheen ottelua, mutta ei tehnyt niissä maaleja.

Helmikuussa 2025 Batshuayi siirtyi Saksan Bundesliigan Eintracht Frankfurtiin 2,5-vuotisella sopimuksella. Eintracht Frankfurt maksoi Batshuayista 3 miljoonan euron siirtokorvauksen.

 Maajoukkueura 
Batshuayi pelasi Belgian alle 21-vuotiaiden maajoukkueessa 13 ottelua, joissa teki seitsemän maalia. Belgian A-maajoukkueessa hän pelasi ensimmäisen maaottelunsa EM-karsintaottelussa Kyprosta vastaan maaliskuussa 2015. Hän tuli vaihdosta kentälle 77. minuutilla ja teki ensimmäisen maaottelumaalinsa kolme minuuttia myöhemmin.

Batshuayi teki arvokilpailudebyyttinsä EM-kilpailuissa 2016 tultuaan neljännesvälierässä Unkaria vastaan vaihdosta kentälle 76. minuutilla. Ensimmäisen lopputurnausmaalinsa hän teki kaksi minuuttia myöhemmin. Belgian tappiollisessa puolivälierässä Walesia vastaan hän pelasi seitsemän minuuttia.

Batshuayi kuului Belgian pronssijoukkueeseen MM-kilpailuissa 2018. Hän pelasi kaikkiaan kolmessa ottelussa. Tunisiaa vastaan hän teki maalin tultuaan vaihdosta kentälle. Englantia vastaan pelatussa alkulohkon ottelussa hän pelasi täydet minuutit. Lisäksi hän tuli viime hetkillä kentälle välierässä Ranskaa vastaan.

Kesällä 2021 pelatuissa EM-kilpailuissa Batshuayi pelasi vain runsaat kymmenen minuuttia Belgian viimeisessä alkulohko-ottelussa Suomea vastaan.

 Lähteet 

Luokka:Belgialaiset jalkapalloilijat
Luokka:Vuonna 1993 syntyneet
Luokka:Elävät henkilöt